b'\n_START_ARTICLE_\nEtel\xc3\xa4-Afrikan varhaishistoria\n_START_SECTION_\nSanit\n_START_PARAGRAPH_\nNykyihminen, Homo sapiens, ilmaantui noin 100\xc2\xa0000 vuotta sitten ja runsaat 10\xc2\xa0000 vuotta sitten laajoilla alueilla etel\xc3\xa4isess\xc3\xa4 Afrikassa vallitsi nykyisten sanien esi-isien kulttuuri. Sanien el\xc3\xa4m\xc3\xa4nmuoto perustui mets\xc3\xa4stykseen, kalastukseen ja ker\xc3\xa4ilyyn. Ker\xc3\xa4ily\xc3\xa4 harjoittivat p\xc3\xa4\xc3\xa4asiassa naiset, jotka tuottivat arviolta 80\xc2\xa0% heimon ravinnosta. Miehet keskittyiv\xc3\xa4t mets\xc3\xa4st\xc3\xa4miseen sek\xc3\xa4 ty\xc3\xb6kalujen, soittimien, vaatteiden ja aseiden valmistamiseen. Sanit tuottivat my\xc3\xb6s suuren m\xc3\xa4\xc3\xa4r\xc3\xa4n kalliomaalauksia ja Etel\xc3\xa4-Afrikassa siksi onkin valtaosa maailman s\xc3\xa4ilyneest\xc3\xa4 esihistoriallisesta taiteesta._NEWLINE_San-kulttuurin keskeisin sosiaalinen yksikk\xc3\xb6 oli ydinperhe. Joukko perheit\xc3\xa4 muodosti noin 20\xe2\x80\x9350 ihmisen kiertelev\xc3\xa4n mets\xc3\xa4st\xc3\xa4j\xc3\xa4ryhm\xc3\xa4n, jossa miehet ja naiset olivat tasa-arvoisia. Ryhmiin ei muodostunut periytyv\xc3\xa4\xc3\xa4 johtajuutta. Sanit kuormittivat hyvin v\xc3\xa4h\xc3\xa4n ymp\xc3\xa4r\xc3\xb6iv\xc3\xa4\xc3\xa4 luontoa ja pystyiv\xc3\xa4t siksi asumaan samoilla alueilla tuhansia vuosia. Heid\xc3\xa4n lukum\xc3\xa4\xc3\xa4r\xc3\xa4ns\xc3\xa4 ja asumistiheytens\xc3\xa4 pysyi kuitenkin verrattain matalana._NEWLINE_1600-luvulle tultaessa suurin osa saneista asui maan kuivemmissa sis\xc3\xa4osissa nykyisen Northern Cape-provinssin ja Botswanan, Namibian ja etel\xc3\xa4isen Angolan alueella.\n_START_SECTION_\nKhoikhoit\n_START_PARAGRAPH_\nNoin 2\xc2\xa0200 vuotta sitten er\xc3\xa4\xc3\xa4t san-ryhm\xc3\xa4t nykyisen Botswanan pohjoisosissa ryhtyiv\xc3\xa4t pit\xc3\xa4m\xc3\xa4\xc3\xa4n lampaita ja lehmi\xc3\xa4 kotiel\xc3\xa4imin\xc3\xa4 ja alkavat liikkua kohti etel\xc3\xa4\xc3\xa4. Heid\xc3\xa4n luomaansa uutta sosioekonomista j\xc3\xa4rjestelm\xc3\xa4\xc3\xa4 on antropologien piiriss\xc3\xa4 kutsuttu khoikhoi-mets\xc3\xa4st\xc3\xa4j\xc3\xa4-paimentolaisuudeksi. Vaikka eurooppalaiset my\xc3\xb6hemmin pitiv\xc3\xa4t khoikhoita ja saneja omina erillisin\xc3\xa4 kulttuureinaan ja etnisin\xc3\xa4 ryhmin\xc3\xa4\xc3\xa4n, nykyisin katsotaan ett\xc3\xa4 kyseess\xc3\xa4 on sama kansa. Khoikhoit ovat keskim\xc3\xa4\xc3\xa4r\xc3\xa4isesti pidempi\xc3\xa4 kuin sanit, mutta t\xc3\xa4m\xc3\xa4 selittyy paimentolaisten runsaimmalla proteiininsaanilla. Ero sanien ja khoikhoiden v\xc3\xa4lill\xc3\xa4 oli my\xc3\xb6s h\xc3\xa4ilyv\xc3\xa4: mets\xc3\xa4st\xc3\xa4j\xc3\xa4-ker\xc3\xa4ilij\xc3\xa4ryhm\xc3\xa4t saattoivat ryhty\xc3\xa4 paimentolaisiksi ja paimentolaiset mets\xc3\xa4st\xc3\xa4j\xc3\xa4-ker\xc3\xa4ilij\xc3\xb6iksi mik\xc3\xa4li ymp\xc3\xa4rist\xc3\xb6n muutokset sit\xc3\xa4 edellyttiv\xc3\xa4t._NEWLINE_Khoikhoit asuttivat p\xc3\xa4\xc3\xa4osin vehre\xc3\xa4\xc3\xa4 rannikkoaluetta Oranjejoen ja Great Fish Riverin v\xc3\xa4liss\xc3\xa4. Vaikka paimentolaiset liikkuivat etsien uusia laidunmaita oli heid\xc3\xa4n hallinnollinen j\xc3\xa4rjestelm\xc3\xa4ns\xc3\xa4 jo monimutkaisempi. Paimentolaiset muodostivat ryhmi\xc3\xa4, joiden koko vaihteli sadoista tuhansiin. Ryhm\xc3\xa4t muodostuivat useista leireist\xc3\xa4, jotka puolestaan jakautuivat pienempiin klaaneihin. Khoikhoi ryhm\xc3\xa4\xc3\xa4 johti tavallisesti khoequeksi nimitetty johtaja, joka ei ollut yksinvaltias ja saattoi tehd\xc3\xa4 p\xc3\xa4\xc3\xa4t\xc3\xb6ksi\xc3\xa4 vain muiden kyl\xc3\xa4nvanhimpien tuella. Kiistojen ratkaiseminen tapahtui ryhm\xc3\xa4n ja klaanien johtajien avulla._NEWLINE_1600-luvulla khoikhoita oli noin 50\xc2\xa0000.\n_START_SECTION_\nBantut\n_START_PARAGRAPH_\nBantukieli\xc3\xa4 puhuvaa v\xc3\xa4est\xc3\xb6\xc3\xa4 alkoi saapua nykyisen Transvaalin alueelle jo 300-luvulla. Nguni-tsongat, asuttivat 1500-luvulla jo Natalin rannikkoalueita ja sotho-tswanat Oranje- ja Vaaljoen yhtym\xc3\xa4kohdan pohjoispuolta. 1700-luvulle tultaessa nguni-tsongat olivat jakautuneet lukuisiin pienempiin etnisiin ryhmiin kuten zuluihin, xhosiin ja swazeihin. Bantumaanviljelij\xc3\xa4t eiv\xc3\xa4t kuitenkaan levitt\xc3\xa4ytyneet Etel\xc3\xa4-Afrikan l\xc3\xa4nsiosien autiomaahan eiv\xc3\xa4tk\xc3\xa4 lounaisosien talvisateiden alueelle. N\xc3\xa4ill\xc3\xa4 alueilla sanien ja khoikhoiden kulttuurit s\xc3\xa4ilyiv\xc3\xa4t kunnes eurooppalaiset siirtolaiset asettuivat Kapmaahan. T\xc3\xa4m\xc3\xa4n vuoksi bantut joutuivat aluksi my\xc3\xb6s vain v\xc3\xa4h\xc3\xa4iseen tekemiseen eurooppalaisten siirtolaisten kanssa._NEWLINE_Karjanhoitoa ja kaskiviljely\xc3\xa4 yhdist\xc3\xa4nyt bantukulttuuri saapui l\xc3\xa4ntisest\xc3\xa4 Keski-Afrikasta Kongojoen pohjoispuolelta. Nykyk\xc3\xa4sityksen mukaan bantuekspansio ei tapahtunut yhten\xc3\xa4 suurena joukkoliikkeen\xc3\xa4 vaan hitaana ihmisten virtana Saharan etel\xc3\xa4puolisen Afrikan l\xc3\xa4pi. Bantujen karjanhoitoon ja maanviljelyyn perustunut talous mahdollisti alkuper\xc3\xa4isv\xc3\xa4est\xc3\xb6\xc3\xa4 nopeamman v\xc3\xa4est\xc3\xb6nkasvun. Koska bantut lis\xc3\xa4ksi olivat perehtyneet raudan valmistukseen, saattoivat he valloittaa tarvitsemansa uudet maa-alueet rauta-aseilla jousin ja nuolin aseistautuneita ker\xc3\xa4ilij\xc3\xa4-mets\xc3\xa4st\xc3\xa4jilt\xc3\xa4 ja paimentolaisilta. Ryhmien v\xc3\xa4lill\xc3\xa4 tapahtui kuitenkin my\xc3\xb6s rauhanomaista kulttuurivaihtoa, josta merkkin\xc3\xa4 on muun muassa xhosan kieleen khoikhoiden kielest\xc3\xa4 tulleet naksaus\xc3\xa4\xc3\xa4nteet._NEWLINE_Eri banturyhmien v\xc3\xa4lill\xc3\xa4 oli kielellisten erovaisuuksien lis\xc3\xa4ksi my\xc3\xb6s kulttuurillisia eroja. Ngunit eliv\xc3\xa4t suhteellisen pieniss\xc3\xa4 sukulaisryhmiss\xc3\xa4, kun taas sothot muodostivat suurempia yhteis\xc3\xb6j\xc3\xa4. Molempien ryhmien hallinnolliset j\xc3\xa4rjestelm\xc3\xa4t olivat ep\xc3\xa4stabiileita ja kilpailevat sukuryhm\xc3\xa4t kamppailivat jatkuvasti vallasta kesken\xc3\xa4\xc3\xa4n. 1700-luvun lopulla etel\xc3\xa4isten bantujen yhteiskunnissa alkoi kuitenkin ilmet\xc3\xa4 merkkej\xc3\xa4 valtiollisesta j\xc3\xa4rjest\xc3\xa4ytymisest\xc3\xa4 kun sukulaisuussiteiden merkitys alkoi pienenty\xc3\xa4 ja lojaalisuus p\xc3\xa4\xc3\xa4llikk\xc3\xb6\xc3\xa4 kohtaan tunnustettiin. 1500-luvulle tultaessa sotho-tswanojen Rolong-kulttuuria hallitsivat Taungin kaupungista k\xc3\xa4sin perinn\xc3\xb6lliset johtajat. P\xc3\xa4\xc3\xa4kaupungin lis\xc3\xa4ksi useissa muissakin kaupungeissa oli 15\xc2\xa0000-20\xc2\xa0000 asukasta._NEWLINE_Bantumaanviljelij\xc3\xb6ill\xc3\xa4 oli suuria karjalaumoja ja karjalla oli heid\xc3\xa4n kulttuurissaan suuri symbolinen ja v\xc3\xa4lineellinen arvo. Karjaa poliittisiin ja sosiaalisiin tarkoituksiin esimerkiksi my\xc3\xb6t\xc3\xa4j\xc3\xa4isin\xc3\xa4 ja suojelurahana. Bantut viljeliv\xc3\xa4t lukuisia paikallisia kasveja mukaan lukien hirssi\xc3\xa4, durraa, papuja ja meloneja.\n_START_SECTION_\nEnsimm\xc3\xa4iset eurooppalaiset\n_START_PARAGRAPH_\nVuonna 1488 portugalilainen Bartolomeu Dias kiersi Hyv\xc3\xa4ntoivonniemen ja eteni noin 600 km lounaisrannikkoa pitkin. Vasco da Gaman retkell\xc3\xa4 vuonna 1497 portugalilaiset kiersiv\xc3\xa4t Kapmaan, eteniv\xc3\xa4t yl\xc3\xb6s Afrikan it\xc3\xa4rannikkoa ja ylittiv\xc3\xa4t Intian valtameren saapuen Intiaan. Portugalilaiset hallitsivat t\xc3\xa4t\xc3\xa4 merireitti\xc3\xa4 1500-luvun ajan ja rakensivat linnoituksia ja varikkoja Afrikan it\xc3\xa4- ja l\xc3\xa4nsirannikolle. 1500-luvun lopulla ja 1600-luvun alussa englantilaiset ja hollantilaiset haastoivat portugalilaisten valta-aseman ja kiinnostuivat Kapmaasta juomaveden, lihan ja laivojen korjaustarvikkeiden mahdollisena l\xc3\xa4hteen\xc3\xa4. Englannin kruunu kuitenkin kielsi merimiehi\xc3\xa4 anneksoimasta aluetta tukikohdan rakentamista varten._NEWLINE_Vuonna 1602 perustettu Hollannin It\xc3\xa4-Intian kauppakomppania pyrki turvaamaan Hollannin taloudellisista eduista Aasiassa ja turvaamaan sinne johtavan merireitin Afrikassa. Kauppakomppanian palkkaama Jan van Riebeeck saapui vuonna 1652 Kapmaahan teht\xc3\xa4v\xc3\xa4n\xc3\xa4\xc3\xa4n j\xc3\xa4rjest\xc3\xa4\xc3\xa4 huolto Aasiaan matkaaville laivoille. Muutaman vuoden kuluttua alueelle saapuivat ensimm\xc3\xa4iset hollantilaiset siirtolaiset, jotka ryhtyiv\xc3\xa4t harjoittamaan maanviljely\xc3\xa4 ja k\xc3\xa4ym\xc3\xa4\xc3\xa4n kauppaa kauppakomppanian kanssa.'